## Prethodno obvezujuće mišljenje Agencije za zaštitu tržišnog natjecanja klasa: 430-01/2012-06/014, urbroj: 580-09-1/17-2013-5 od 24. siječnja 2013.

### NN 15/2013 (6.2.2013.), Prethodno obvezujuće mišljenje Agencije za zaštitu tržišnog natjecanja klasa: 430-01/2012-06/014, urbroj: 580-09-1/17-2013-5 od 24. siječnja 2013.

15 06.02.2013 Prethodno obvezujuće mišljenje Agencije za zaštitu tržišnog natjecanja klasa: 430-01/2012-06/014, urbroj: 580-09-1/17-2013-5 od 24. siječnja 2013.

15 06.02.2013 Prethodno obvezujuće mišljenje Agencije za zaštitu tržišnog natjecanja klasa: 430-01/2012-06/014, urbroj: 580-09-1/17-2013-5 od 24. siječnja 2013.

AGENCIJA ZA ZAŠTITU TRŽIŠNOG NATJECANJA

259

I. Agencija za zaštitu tržišnog natjecanja (dalje: Agencija) zaprimila je 11. siječnja 2013., od Ministarstva financija zahtjev za izdavanje mišljenja na Prijedlog Zakona o trošarinama s Konačnim prijedlogom Zakona.

II. Slijedom navedenog, Agencija, sukladno članku 10. stavku 1. Zakona o državnim potporama (»Narodne novine«, broj 140/05 i 49/11), na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća za zaštitu tržišnog natjecanja, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić-Župić, članovi Vijeća za zaštitu tržišnog natjecanja, sa 128. sjednice, održane 24. siječnja 2013., donosi sljedeće

PRETHODNO OBVEZUJUĆE MIŠLJENJE

Prijedlog Zakona o trošarinama s Konačnim prijedlogom Zakona izrađen je sukladno Zakonu o državnim potporama.

Obrazloženje

Prijedlogu Zakona o trošarinama s Konačnim prijedlogom Zakona (dalje: Konačni prijedlog Zakona) koji je zaprimljen 11. siječnja 2013., prethodilo je stručno mišljenje Agencije od 3. siječnja 2013., klasa: 430-01/2012-06/014, urbroj: 580-09-1/17-2013-2, na Nacrt prijedloga Zakona o trošarinama kojeg je Agencija zaprimila 27. prosinca 2012.

Agencija je stručno mišljenje na Nacrt prijedloga Zakona o trošarinama zaprimljen 27. prosinca 2012., izdala budući da je iz članka 84. stavka 10. Nacrta prijedloga Zakona o trošarinama proizlazilo da je »za energente kojima je dodano biogorivo iz članka 83. stavka 6. ovoga Zakona korisnik ima pravo na povrat ili na umanjenje od plaćanja trošarine razmjerno udjelu dodatnog biogoriva odnosno proizvoda, ali najviše do 5%.« S obzirom na to da je riječ o povratu ili umanjenju od plaćanja trošarina, navedena odredba mogla bi sadržavati elemente državne potpore iz članka 3. stavka 1. Zakona o državnim potporama (dalje: ZDP).

U stručnom mišljenju od 3. siječnja 2013., Agencija je Ministarstvu ukazala da je potrebno u posebnoj odredbi Zakona o trošarinama propisati da se na primjenu Zakona u cijelosti (a ne samo članka 84. stavka 10. primjenjuju i propisi o državnim potporama, budući da u Nacrtu prijedloga Zakona o trošarinama nisu predviđeni posebni uvjeti koji dozvoljavaju umanjenje plaćanja trošarina za energente u koje pripada i biogorivo na način kako to određuje Direktiva 2003/96/EZ.

Također, u stručnom mišljenju predloženo je da se u članku 84. stavku 3. u točki 9., ispravi »biogoriva iz članka 83. stavka 7. ovoga Zakona« u »biogoriva iz članka 83. stavka 6. ovoga Zakona«, jer članak 83. stavak 7. propisuje pojam električne energije.

Uvidom u dostavljeni Konačni prijedlog Zakona utvrđeno je da je izrađen sukladno sugestijama iz stručnog mišljenja od 3. siječnja 2013. Naime, u članku 114. navedeno je »ovaj Zakon se primjenjuje uz uvjete i na način određen propisima o državnim potporama.«.

Budući da Konačni prijedlog Zakona u dijelu koji se odnosi na povrat ili smanjenje plaćanja trošarina ukazuje na mogućnost postojanja državne potpore, Konačni prijedlog Zakona predstavlja pravni temelj za donošenje programa državne potpore iz članka 3. stavka 2. ZDP-a u kojem je propisano da se programom državne potpore smatra akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

Ukoliko će se temeljem Zakona o trošarinama dodjeljivati državne potpore, Ministarstvo je u obvezi donijeti program državne potpore, koji može biti pravilnik, uredba ili bilo koji drugi akt na temelju kojeg se dodjeljuju državne potpore. Takav će akt biti potrebno prijaviti Agenciji na odobrenje, kako je to propisano ZDP-om, ukoliko bude izrađen prije 1. srpnja 2013., a za odobrenje programa, nakon 1. srpnja 2013. bit će nadležna Europska komisija.

Agencija će, sukladno članku 10. stavku 2. ZDP-a ovo prethodno obvezujuće mišljenje, zajedno s Konačnim prijedlogom Zakona dostaviti Vladi Republike Hrvatske i Hrvatskom saboru i objaviti u »Narodnim novinama«.

Klasa: 430-01/2012-06/014

Urbroj: 580-09-1/17-2013-5

Zagreb, 24. siječnja 2013.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Ostalo, NN 15/2013-259